
	Παρουσίαση

του ιστορικού μυθιστορήματος
της Τέρψας Αγαθοκλέους-Παπακώστα
«Ένας Κύπριος αγνοούμενος στις στράτες της Σμύρνης»
στο Σπίτι της Κύπρου

Πολλοί ήταν οι φίλοι της εκπαιδευτικού Τέρψας Αγαθοκλέους-Παπακώστα, ανάμεσά τους ο Επικεφαλής της Κοινοβουλευτικής Ομάδας ΚΙΝΑΛ, Βουλευτής Ηλείας κ. Μιχάλης Κατρίνης, και ο Βουλευτής Άρτας κ. Χρήστος Γκόκας, που παρακολούθησαν την Τετάρτη 16 Μαρτίου 2022, στο Σπίτι της Κύπρου στην Αθήνα, την εκδήλωση παρουσίασης του νέου, δεύτερου κατά σειράν βιβλίου της, με τίτλο «Ένας Κύπριος αγνοούμενος στις στράτες της Σμύρνης», που κυκλοφορεί από τις εκδόσεις Γερμανός.

Η Τέρψα Αγαθοκλέους-Παπακώστα γεννήθηκε στην Κύπρο το 1944.  Είναι εκπαιδευτικός και ζει και εργάζεται στην Άρτα.  Σπούδασε στην Ελλάδα, στην Αγγλία και στον Καναδά.  Έλαβε μέρος στον Απελευθερωτικό Αγώνα της Ε.Ο.Κ.Α. του 1955-59 εναντίον των Άγγλων κατακτητών σε ηλικία μόλις 13 ετών. Αρθρογραφεί επί μακρόν σε διάφορες εφημερίδες με μόνο στόχο την προβολή της Κύπρου και του κοινωνικοπολιτικού της προβλήματος.  Αυτό είναι το δεύτερο βιβλίο της συγγραφέως. Ήδη στο ενεργητικό της υπάρχει ένα ακόμη, με τίτλο Αδυσώπητο μίσος από τις εκδόσεις Γερμανός.

Στο νέο της αυτό ιστορικό μυθιστόρημά της, η συγγραφέας με αφηγηματική δεινότητα ξετυλίγει και πάλι το νήμα της νεότερης ιστορίας της Κύπρου, σε μια κατάθεση ψυχής για τις τραγικές περιπέτειες, τους αγώνες της Κύπρου και τις συνέπειές τους, που σημάδεψαν ανεξίτηλα  την ψυχή και τη μνήμη των ανθρώπων της. Η ίδια αφιερώνει το βιβλίο της στους Αγνοούμενους της Κύπρου, καταγράφοντας με τη δύναμη της λογοτεχνικής έκφρασης την οδύνη της απώλειας και τον συνεχή πόνο της απουσίας τους, που στοιχειώνουν καθημερινά τους δικούς τους ανθρώπους.

Στο πλαίσιο της παρουσίασης, χαιρετισμό απηύθυνε ο εκδότης κ. Ανδρέας Γερμανός. Για το βιβλίο μίλησε η πρώην Λειτουργός της Πρεσβείας της Κυπριακής Δημοκρατίας κ. Λήδα Κλεάνθους-Καπράνου. Αποσπάσματα από το βιβλίο διάβασε η συγγραφέας, με εμβόλιμες αφηγήσεις ιστορικών γεγονότων και απαγγελίες από την κ. Αφροδίτη Τζιοβάρα  Η εκδήλωση, την οποία συντόνισε η δημοσιογράφος Νατάσα Θωμά, διανθίστηκε με την προβολή οπτικού υλικού και την αναπαραγωγή τραγουδιών σε στίχους της Τέρψας Αγαθοκλέους-Παπακώστα.
Η εκδήλωση θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης: https://diavlos.grnet.gr/room/1607?eventid=11308

